CELEX: 32013D0678
Language: et
Date: 2013-11-15 00:00:00
Title: 2013/678/EL: Nõukogu rakendusotsus, 15. november 2013 , millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285

27.11.2013   
            
            
               ET
            
            
               Euroopa Liidu Teataja
            
            
               L 316/35
            
         NÕUKOGU RAKENDUSOTSUS,
   15. november 2013,
   millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
   (2013/678/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eelkõige selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Kirjas, mille komisjoni peasekretariaat registreeris 8. aprillil 2013, taotles Itaalia luba kohaldada erandit direktiivi 2006/112/EÜ artiklist 285, et jätkata käibemaksuvabastuse kohaldamist maksukohustuslaste suhtes, kelle aastakäive ei ületa teatavat ülempiiri, ja tõsta kõnealune piirmäär 30 000 eurolt 65 000 eurole. Nimetatud meetmega oleksid kõnealused maksukohustuslased jätkuvalt vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
            
         
               (2)
            
            
               Komisjon teavitas muid liikmesriike Itaalia taotlusest 10. juuni 2013. aasta kirjaga. Komisjon teatas 14. juuni 2013. aasta kirjas Itaaliale, et tal on taotluse hindamiseks kogu vajalik teave.
            
         
               (3)
            
            
               Liikmesriikidele on juba kättesaadav direktiivi 2006/112/EÜ XII jaotise kohane erikord, mida kohaldatakse väikeste ettevõtjate suhtes. Kõnealuse meetmega tehakse erand käibemaksudirektiivi artiklist 285 üksnes sel määral, kuivõrd erikorra kohane aastakäibe ülempiir ületab 5 000 euro piiri.
            
         
               (4)
            
            
               Nõukogu otsusega 2008/737/EÜ (2) lubati Itaalial kuni 31. detsembrini 2010 kohaldada erandmeetmena käibemaksuvabastust maksukohustuslaste suhtes, kelle aastakäive ei ületa 30 000 eurot. Selle erandi kohaldamist pikendati nõukogu rakendusotsusega 2010/688/EL (3) kuni 31. detsembrini 2013. Arvestades, et kõnealune piirmäär on vähendanud väiksemate ettevõtjate käibemaksukohustusi, tuleks Itaalial lubada kohaldada seda meedet veel ühe piiratud ajavahemiku jooksul ning tõsta osutatud ülempiir 65 000 eurole. Maksukohustuslastel peaks endiselt olema võimalik vabalt valida tavapärane käibemaksusüsteem.
            
         
               (5)
            
            
               Meetme kättesaadavaks tegemiseks suuremale hulgale väikestele ja keskmise suurusega ettevõtjatele (VKEd) tuleks kooskõlas komisjoni teatise „Kõigepealt mõtle väikestele” eesmärkidega (Euroopa algatus „Small Business Act”) lubada Itaalial tõsta aastakäibe piirmäär, mille puhul võib teatavad maksukohustuslased käibemaksust vabastada, 30 000 eurolt 65 000 eurole.
            
         
               (6)
            
            
               Käibemaksuga seotud kohustuste lihtsustamiseks võttis komisjon 29. oktoobril 2004. aastal vastu nõukogu direktiivi ettepaneku, millega muudetakse nõukogu direktiivi 77/388/EMÜ, (4) mis sisaldab sätteid, millega liikmesriikidel lubatakse kehtestada käibemaksust vabastamise korra kohase aastakäibe ülempiiriks 100 000 eurot või samaväärne summa riigi valuutas, kusjuures kõnealust ülempiiri võib igal aastal ajakohastada. Itaalia esitatud pikendamistaotlus vastab kõnealusele ettepanekule, mille suhtes nõukogu ei ole veel kokkuleppele jõudnud.
            
         
               (7)
            
            
               Itaalia Vabariigi esitatud teabe kohaselt avaldab erandmeede negatiivset mõju ainult lõplikus tarbimisetapis kogutava maksutulu summale ega mõjuta käibemaksust tulenevaid liidu omavahendeid,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artiklist 285 lubatakse Itaalial kohaldada käibemaksuvabastust maksukohustuslaste suhtes, kelle aastakäive ei ületa 65 000 eurot.
   Itaalia võib kõnealust ülemmäära suurendada selleks, et säilitada maksuvabastuse reaalväärtus.
   Artikkel 2
   Käesolev otsus jõustub selle teatavakstegemise päeval.
   Käesolevat otsust kohaldatakse 1. jaanuarist 2014 kuni kuupäevani, mil jõustub direktiiv, millega muudetakse aastakäibe ülempiire, millest väiksema käibega maksukohustuslaste suhtes võib kohaldada käibemaksuvabastust, või kuni 31. detsembrini 2016, olenevalt sellest, kumb kuupäev on varasem.
   Artikkel 3
   Käesolev otsus on adresseeritud Itaalia Vabariigile.
   
      Brüssel, 15. november 2013
      
         
            Nõukogu nimel
         
         
            eesistuja
         
         R. ŠADŽIUS
      
   
   
      (1)  ELT L 347, 11.12.2006, lk 1.
   
      (2)  Nõukogu 15. septembri 2008. aasta otsus 2008/737/EÜ, mille kohaselt lubatakse Itaalia Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 249, 18.9.2008, lk 13).
   
      (3)  Nõukogu 15. oktoobri 2010. aasta rakendusotsus 2010/688/EL, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 294, 12.11.2010, lk 12).
   
      (4)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).